
	Comisia pentru buget, finanţe şi bănci
	
	Bucureşti,       16.03.2005   

Nr. 22/526


Biroul Permanent

al

Camerei  Deputaţilor

Vă înaintăm, alăturat, raportul asupra  Propunerii legislative pentru modificarea şi completarea Legii nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr.105 din 7 februarie 2002 (Pl-x nr. 565/2004), retrimisă comisiei de către Plenul Camerei Deputaţilor în vederea reexaminării.
	PREŞEDINTE,

Mihai Tănăsescu

Nr. 526


RAPORT
asupra propunerii legislative pentru modificarea şi
completarea Legii nr.9/1998 privind acordarea
de compensaţii cetăţenilor români pentru bunurile
trecute în proprietatea statului bulgar în urma aplicării
Tratatului dintre România şi Bulgaria, semnat la Craiova
la 7 septembrie 1940, republicată în Monitorul Oficial
al României, Partea I, nr.105 din 7 februarie 2002
Cu adresa nr. P.l.-X 565 din 22 septembrie 2004, Biroul Permanent conform art.89 din Regulamentul Camerei Deputaţilor, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr.105 din 7 februarie 2002.
In urma examinării propunerii legislative, în şedinţa din 29.09.2004, comisia a hotărât, cu unanimitate de voturi, întocmirea unui raport de respingere, înaintat cu adresa nr.526 din 29.09.2004 (Nr. 616/R din 1.X.2004).
În şedinţa din data de 5.X.2004, Plenul Camerei Deputaţilor a hotărât retrimiterea la comisie a Propunerii legislative pentru modificarea şi completarea Legii nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr.105 din 7 februarie 2002, în vederea reexaminării.
La întocmirea prezentului raport s-a avut în vedere punctul de vedere negativ al Guvernului.
La lucrările comisiei au participat 26 deputaţi, din totalul de 27 membri ai comisiei.
Această propunere legislativă a fost respinsă de Senat în şedinţa din data de 20 septembrie 2004, în calitate de primă  Cameră sesizată.

Propunerea legislativă, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.
Prezenta propunere legislativă are ca obiect de reglementare acordarea de despăgubiri şi pentru alte categorii de bunuri decât cele prevăzute în forma iniţială a legii, şi introducerea unui nou termen de depunere a cererilor pentru beneficiari.
In urma reexaminării Propunerii legislative pentru modificarea şi completarea Legii nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr.105 din 7 februarie 2002, în prezenţa Domnului Remus Baciu – secretar de stat la Cancelaria Primului-ministru, membrii Comisiei pentru buget, finanţe şi bănci au hotărât că această  propunere legislativă nu poate fi acceptată  întrucât:
1. În ceea ce priveşte acordarea de compensaţii pentru „plantaţii de pomi fructiferi şi/sau pepiniere de pomi fructiferi altoiţi şi pentru recoltele neculese de pe aceste plantaţii”:

· sub aspectul suprafeţelor de teren pe care se aflau aceste plantaţii, acestea sunt incluse în categoria „teren agricol” şi au fost despăgubite, în măsura în care actele depuse la dosarele de despăgubiri au fost verificate şi avizate de Comisia mixtă Româno-Bulgară;
· sub aspectul recoltelor de fructe, din consultările avute cu Asociaţia Română a Victimelor Represiunilor Staliniste (Secţia Cadrilater) şi cu Arhivele Naţionale reiese că pentru populaţia inclusă în „schimbul de populaţie” proprietarii nu au avut şi nu au la dispoziţie documente prin care să se dovedească existenţa şi valoarea recoltelor de pomi fructiferi; pentru populaţia neinclusă în „schimbul de populaţie” (art. V din Tratat) nu poate fi vorba de despăgubiri pentru recolte de nici un fel, întrucât aceasta a dispus liber de proprietăţile sale timp de 18 luni de la încheierea tratatului şi a avut posibilitatea să valorifice sau să lichideze proprietăţile şi recoltele.

Având în vedere că au trecut opt ani de la intrarea în vigoare a legii şi o parte din compensaţii au fost deja achitate, introducerea de noi bunuri în categoria celor pentru care se acordă despăgubiri ar fi de natură să pericliteze aplicarea legii, fie prin mari întârzieri, ca urmare a revizuirii dosarelor de despăgubiri, fie prin crearea unei inegalităţi de tratament juridic pentru beneficiarii aceleiaşi legi.
2. În ceea ce priveşte acordarea unui nou termen de depunere a cererilor  de despăgubire, conform Legii nr. 9/1998, prevederea face obiectul unei alte iniţiative legislative (Pl-x 327/2004), promovată cu amendamente  de comisia noastră. 
Faţă de aceste considerente, membrii comisiei au hotărât, în şedinţa din  16.03.2005, cu unanimitate de voturi, respingerea propunerii legislative pentru modificarea şi completarea Legii nr.9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr.105 din 7 februarie 2002.
Prezentul proiect de lege face parte din categoria legilor ordinare.
	PREŞEDINTE,

Minai Nicolae Tănăsescu
	SECRETAR,

Radu Cătălin Drăguş


Expert parlamentar:
Ofelia Măţan

